P r e d k l a d a c i a   s p r á v a

k návrhu nariadenia vlády Slovenskej republiky o podrobnostiach o požiadavkách na osvetlenie pri práci

Podnet na vypracovanie návrhu zákona
Návrh nariadenia vlády Slovenskej republiky o podrobnostiach o požiadavkách na osvetlenie pri práci vypracovalo Ministerstvo zdravotníctva Slovenskej republiky na vykonanie zákona Národnej rady Slovenskej republiky č. 126/2006 Z.z. o verejnom zdravotníctve a o zmene a doplnení niektorých zákonov.

Vyjadrenie účelu, odôvodnenie potreby  a obsah návrhu 
Uvedená problematika bola v legislatíve Slovenskej republiky upravená len čiastočne právnym predpisom nižšej právnej sily, ktorý bol vydaný na základe zrušeného zákona o starostlivosti o zdravie ľudu (úprava Ministerstva zdravotníctva Slovenskej socialistickej republiky č. 7/1978 Vest. Ministerstva zdravotníctva Slovenskej socialistickej republiky o hygienických požiadavkách na pracovné prostredie, v znení úpravy Ministerstva zdravotníctva Slovenskej socialistickej republiky č. 7/1985 Vest. Ministerstva zdravotníctva Slovenskej socialistickej republiky) a v súčasnosti je upravená technickými normami.
V navrhovanej právnej úprave sa upravujú požiadavky na denné, umelé a združené osvetlenie pri práci a požiadavky na pracoviská bez denného osvetlenia, ktoré sa môže zriaďovať len výnimočne po posúdení orgánom verejného zdravotníctva  a vo zvlášť odôvodnených prípadoch z technických, prevádzkových, bezpečnostných alebo iných dôvodov.

Dopad na štátny rozpočet
Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh nariadenia vlády je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 54 subjektom v dňoch od 16. septembra 2005 do 7. októbra 2005 v bežnej 15-dňovej lehote. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.